CELEX: 32012R0272
Language: hr
Date: 2012-02-07 00:00:00
Title: Delegirana Uredba Komisije (EU) br. 272/2012 od 7. veljače 2012. o dopuni Uredbe (EZ) br. 1060/2009 Europskog parlamenta i Vijeća u odnosu na naknade koje Europsko nadzorno tijelo za vrijednosne papire i tržišta kapitala naplaćuje agencijama za kreditni rejting  Tekst značajan za EGP

06/Sv. 007
            
            
               HR
            
            
               Službeni list Europske unije
            
            
               241
            
         32012R0272
   
               L 090/6
            
            
               SLUŽBENI LIST EUROPSKE UNIJE
            
            
               07.02.2012.
            
         
      DELEGIRANA UREDBA KOMISIJE (EU) br. 272/2012
   od 7. veljače 2012.
   o dopuni Uredbe (EZ) br. 1060/2009 Europskog parlamenta i Vijeća u odnosu na naknade koje Europsko nadzorno tijelo za vrijednosne papire i tržišta kapitala naplaćuje agencijama za kreditni rejting
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1060/2009 Europskog parlamenta i Vijeća od 16. rujna 2009. o agencijama za kreditni rejting (1), a posebno njezin članak 19. stavak 2.,
   budući da:
   
               (1)
            
            
               Članak 62. Uredbe (EU) br. 1095/2010 Europskog parlamenta i Vijeća od 24. studenoga 2010. o osnivanju Europskog nadzornog tijela (Europskog nadzornog tijela za vrijednosne papire i tržišta kapitala) (2) propisuje da se prihodi Europskog nadzornog tijela za vrijednosne papire i tržišta kapitala (ESMA), osim od doprinosa nacionalnih tijela javne vlasti i subvencija Unije, sastoje i od naknada koje se plaćaju ESMA-i u slučajevima predviđenim zakonodavstvom Unije.
            
         
               (2)
            
            
               Kako bi se omogućilo učinkovito korištenje sredstava proračuna ESMA-e te istodobno olakšao financijski teret državama članicama i Uniji, potrebno je osigurati da agencije za kreditni rejting pokriju makar sve one troškove koji su povezni s njihovim nadzorom. Eventualni manjak koji se pojavi tijekom jedne financijske godine, potrebno je naplatiti od agencija za kreditni rejting u idućoj godini.
            
         
               (3)
            
            
               Agencijama za kreditni rejting čiji prihodi prelaze određeni prag trebalo bi naplaćivati godišnju naknadu za nadzor, kako bi se osigurala točnost proračuna, kako ESMA-e, tako i predmetnih agencija za kreditni rejting. Godišnja naknada za nadzor ne bi trebala postati teret novim sudionicama na tržištu agencija za kreditni rejting. Također, očekuje se da su troškovi nadzora kod malih agencija za kreditni rejting znatno manji nego kod onih velikih. Stoga bi bilo razmjerno u potpunosti izuzeti male agencije za kreditni rejting od plaćanja godišnje naknade za nadzor u slučajevima kada agencija za kreditni rejting ili grupa agencija za kreditni rejting kojoj predmetna agencija za kreditni rejting pripada ne prelazi određeni prag prihoda.
            
         
               (4)
            
            
               Kako bi se osigurala pravedna i jasna raspodjela naknada, koja istodobno odražava stvarne administrativne troškove po pojedinačnim subjektima nadzora, naknadu za nadzor potrebno je izračunati u skladu s prihodima agencije za kreditni rejting koji proizlaze iz aktivnosti procjene kreditnog rejtinga i pružanja pomoćnih usluga, budući da je trošak nadzora viši kod većih agencija za kreditni rejting nego kod onih manjih. Nadalje, pružanje pomoćnih usluga iziskuje dodatne nadzorne napore, budući da eventualni sukobi interesa kojima ono može rezultirati zahtijevaju praćenje. Agencije za kreditni rejting ne bi trebale izbjegavati pravednu raspodjelu naknada u skladu s ovom Uredbom tako da vrše preraspodjelu prihoda na druge subjekte iz iste grupacije u svrhu smanjenja pripadajućeg iznosa naknade. ESMA treba pratiti i prijaviti bilo kakva kritična kretanja u tom pogledu.
            
         
               (5)
            
            
               Agencijama za kreditni rejting s poslovnim nastanom u Uniji naplaćuje se naknada za registraciju, koja odražava troškove obrade zahtjeva za registraciju od strane ESMA-e. Zahtjev je složeniji, a troškovi povezani s njegovim razmatranjem veći kada agencija za kreditni rejting podnosi zahtjev za izdavanje kreditnih rejtinga strukturiranih financijskih instrumenata, kada planira priznavati kreditne rejtinge dodijeljene u trećim zemljama ili kada ima podružnice. Stoga pri izračunu naknade za registraciju treba uzeti u obzir navedene čimbenike. Troškovi obrade zahtjeva u velikoj mjeri ovise i o veličini agencije za kreditni rejting koja podnosi zahtjev. Budući da, kod novih agencija za kreditni rejting, u trenutku podnošenja zahtjeva za registraciju ne postoje podaci o prihodima, umjesto tog podatka, kao zajednička osnovica za izračun za sve agencije za kreditni rejting, koristit će se podatak o broju zaposlenih.
            
         
               (6)
            
            
               Ovom Uredbom treba utvrditi naknade koje će se naplaćivati agencijama za kreditni rejting iz trećih zemalja koje podnesu zahtjev za certifikaciju u Uniji u skladu s člankom 5. stavkom 2. Uredbe (EZ) br. 1060/2009, kako bi se pokrili troškovi njihove certifikacije i godišnjeg nadzora. U tom smislu, nužni trošak ESMA-e odnosi se na certifikaciju takve agencije za kreditni rejting iz treće zemlje u skladu s člankom 5. stavkom 3. Uredbe (EZ) br. 1060/2009, što je postupak sličan onome koji se primjenjuje kod registracije agencija za kreditni rejting s poslovnim nastanom u Uniji, kao i na troškove ESMA-e neophodne za nadzor certificiranih agencija za kreditni rejting.
            
         
               (7)
            
            
               Agencijama za kreditni rejting vraća se određeni postotak naknade za registraciju ili certifikaciju koja im je prvotno naplaćena, u slučaju kada tijekom postupka registracije ili certifikacije povuku svoj zahtjev, jer su i troškovi ESMA-e povezani s obradom zahtjeva u tom slučaju niži.
            
         
               (8)
            
            
               S obzirom na moguća buduća kretanja, pragove za izuzeće agencija za kreditni rejting od plaćanja godišnje naknade za nadzor i iznose naknada za registraciju i certifikaciju treba preispitivati i prema potrebi ažurirati. Komisija treba ocijeniti primjenjuju li se predmetne mjere pravilno u roku od 4 godine od stupanja na snagu ove Uredbe te podnijeti izvješće Europskom parlamentu i Vijeću o eventualnoj potrebi njezinog revidiranja.
            
         
               (9)
            
            
               Nadležna državna tijela pri izvršavanju zadaća koje im delegira ESMA u skladu s člankom 30. Uredbe (EZ) br. 1060/2009 te pri pružanju pomoći Europskom nadzornom tijelu za vrijednosne papire i tržišta kapitala u drugim slučajevima koji su predviđeni spomenutom Uredbom snose određene troškove. Naknade koje ESMA naplaćuje agencijama za kreditni rejting trebale bi pokrivati i ove troškove. Kako nadležna tijela ne bi ostvarila gubitak ili dobit zbog izvršavanja zadaća koje im je ESMA delegirala ili zbog pomoći koju su joj pružili, ESMA će im nadoknaditi stvarno nastale troškove.
            
         
               (10)
            
            
               Ova Uredba predstavlja pravni temelj za ESMA-u za naplatu naknade agencijama za kreditni rejting. Kako bi bez odlaganja omogućila djelotvorno i učinkovito provođenje aktivnosti nadzora i izvršenja, treba stupiti na snagu trećeg dana od dana njezine objave,
            
         DONIJELA JE OVU UREDBU:
   POGLAVLJE I.
   
      OPĆE ODREDBE
   
   Članak 1.
   Predmet
   Ovom Uredbom utvrđuju se pravila u odnosu na naknade koje Europsko nadzorno tijelo za vrijednosne papire i tržišta kapitala (ESMA) naplaćuje agencijama za kreditni rejting za nadzor, registraciju i certifikaciju.
   Članak 2.
   Naknada cjelokupnih troškova nadzora
   Naknade koje se naplaćuju agencijama za kreditni rejting pokrivaju:
   
               (a)
            
            
               sve troškove u vezi s nadzorom agencija za kreditni rejting od strane ESMA-e u skladu s Uredbom (EZ) br. 1060/2009, uključujući troškove koji proizlaze iz registracije i certifikacije agencija za kreditni rejting;
            
         
               (b)
            
            
               sve troškove koje treba nadoknaditi nadležnim tijelima kojima je ESMA delegirala zadaće u skladu s člankom 30. Uredbe (EZ) br. 1060/2009;
            
         
               (c)
            
            
               sve troškove koje treba nadoknaditi nadležnim tijelima koja su pružila pomoć ESMA-i u skladu s člankom 23.c stavkom 4. i člankom 23.d stavkom 5. Uredbe (EZ) br. 1060/2009.
            
         Članak 3.
   Referentni prihodi
   1.   Za potrebe izračuna naknada iz članka 5., članka 7. stavka 1. i članka 11. stavaka 1. i 2. referentnim prihodom za zadanu financijsku godinu (n) smatra se prihod agencije za kreditni rejting objavljen u njezinom revidiranom financijskom izvještaju za prethodnu godinu (n – 1) proizašao iz aktivnosti procjene kreditnog rejtinga i pružanja pomoćnih usluga.
   2.   U slučaju kada agencija za kreditni rejting nije poslovala tijekom čitave godine (n – 1), referentni prihod procjenjuje se ekstrapolacijom spomenutog iznosa na cjelokupnu financijsku godinu.
   POGLAVLJE II.
   
      NAKNADE
   
   Članak 4.
   Vrste naknada i opći uvjeti plaćanja
   1.   Agencijama za kreditni rejting s poslovnim nastanom u Uniji koje podnesu zahtjev za registraciju u skladu s člankom 14. stavkom 1. Uredbe (EZ) br. 1060/2009 naplaćuju se sljedeće vrste naknada:
   
               (a)
            
            
               godišnja naknada za nadzor u skladu s člankom 5.;
            
         
               (b)
            
            
               naknada za registraciju u skladu s člankom 6.
            
         2.   Agencijama za kreditni rejting s poslovnim nastanom u trećim zemljama koje podnesu zahtjev za certifikaciju u skladu s člankom 5. stavkom 2. Uredbe (EZ) br. 1060/2009 naplaćuju se sljedeće vrste naknada:
   
               (a)
            
            
               paušalna godišnja naknada za nadzor u skladu s člankom 7.;
            
         
               (b)
            
            
               naknada za certifikaciju u skladu s člankom 8.
            
         3.   Naknade se plaćaju u eurima. Plaćaju se na način predviđen člankom 5. stavkom 3., člankom 6. stavkom 6., člankom 7. stavkom 2. i člankom 8. stavkom 2.
   Na zakašnjela plaćanja zaračunava se dnevna kazna u visini 0,1 % dospjelog iznosa.
   Članak 5.
   Godišnja naknada za nadzor registriranih agencija za kreditni rejting
   1.   Registrirane agencije za kreditni rejting plaćaju godišnju naknadu za nadzor.
   Odstupajući od prvog podstavka, registrirane agencije za kreditni rejting izuzete su od plaćanja godišnje naknade za nadzor ako je ukupni prihod objavljen u njihovom najnovijem revidiranom financijskom izvještaju manji od 10 milijuna EUR ili u slučaju da pripadaju grupi agencija za kreditni rejting čiji je ukupni zbirni prihod manji od 10 milijuna EUR.
   2.   Godišnja naknada za nadzor za zadanu financijsku godinu izračunava se na sljedeći način:
   
               (a)
            
            
               osnovica za izračun godišnje naknade za nadzor za zadanu financijsku godinu sastoji se od procijenjenih troškova nadzora agencija za kreditni rejting iz proračuna ESMA-e za tu godinu, utvrđenih i odobrenih u skladu s člankom 63. Uredbe (EU) br. 1095/2010;
            
         
               (b)
            
            
               relevantni iznos za izračun godišnje naknade za nadzor za zadanu financijsku godinu sastoji se od procijenjenih troškova iz točke (a) umanjenih za eventualne godišnje naknade za nadzor koje će biti zaračunate certificiranim agencijama za kreditni rejting za zadanu financijsku godinu u skladu s člankom 7. i uvećanih za eventualni manjak iz prethodne financijske godine;
            
         
               (c)
            
            
               registrirana agencija za kreditni rejting iz stavka 1. na ime godišnje naknade za nadzor plaća dio relevantnog iznosa koji odgovara udjelu referentnih prihoda agencije za kreditni rejting u ukupnim referentnim prihodima svih registriranih agencija za kreditni rejting koje imaju obvezu plaćati godišnju naknadu za nadzor u skladu sa stavkom 1.
            
         3.   Godišnja naknada za nadzor za zadanu financijsku godinu plaća se u dva obroka.
   Prvi obrok dospijeva na plaćanje do kraja veljače predmetne godine i iznosi dvije trećine procijenjene godišnje naknade za nadzor. Ako podatak o referentnim prihodima u tom trenutku još nije raspoloživ, ESMA temelji izračun na prihodima iz najnovijeg dostupnog revidiranog financijskog izvještaja.
   Drugi obrok dospijeva na plaćanje do kraja kolovoza. Iznos drugog obroka sastoji se od godišnje naknade za nadzor izračunate u skladu sa stavkom 2., umanjene za iznos prvog obroka.
   ESMA agencijama za kreditni rejting šalje fakture za spomenute obroke najmanje 30 dana prije odgovarajućeg datuma plaćanja.
   Članak 6.
   Naknada za registraciju
   1.   Iznos naknade za registraciju koji trebaju platiti pojedinačne agencije za kreditni rejting koje podnose zahtjev za registraciju razmjeran je složenosti zahtjeva i veličini agencije za kreditni rejting kako je utvrđeno u stavcima od 2. do 5.
   2.   Za potrebe izračuna iznosa naknade za registraciju uzimaju se u obzir sljedeći kriteriji:
   
               (a)
            
            
               namjerava li agencija za kreditni rejting izdavati kreditne rejtinge strukturiranih financijskih instrumenata;
            
         
               (b)
            
            
               ima li agencija za kreditni rejting podružnicu u nekoj drugoj državi članici ili u trećoj zemlji;
            
         
               (c)
            
            
               namjerava li agencija za kreditni rejting priznavati kreditne rejtinge.
            
         3.   Kada nijedan od kriterija iz stavka 2. nije primjenjiv, naknada za registraciju izračunava se na temelju broja zaposlenih, kako slijedi:
   
               (a)
            
            
               agencije za kreditni rejting s manje od 15 zaposlenih plaćaju 2 000 EUR;
            
         
               (b)
            
            
               agencije za kreditni rejting koje imaju od 15 do 49 zaposlenih plaćaju 15 000 EUR;
            
         
               (c)
            
            
               agencije za kreditni rejting s najmanje 50 zaposlenih plaćaju 40 000 EUR.
            
         4.   Agencije za kreditni rejting koje ispunjavaju samo jedan od kriterija iz stavka 2., ovisno o broju zaposlenih plaćaju sljedeće iznose naknada za registraciju:
   
               (a)
            
            
               agencije za kreditni rejting s manje od 15 zaposlenih plaćaju 10 000 EUR;
            
         
               (b)
            
            
               agencije za kreditni rejting koje imaju od 15 do 49 zaposlenih plaćaju 40 000 EUR;
            
         
               (c)
            
            
               agencije za kreditni rejting s najmanje 50 zaposlenih plaćaju 100 000 EUR.
            
         5.   Agencije za kreditni rejting koje ispunjavaju najmanje dva kriterija iz stavka 2., ovisno o broju zaposlenih plaćaju sljedeće naknade za registraciju:
   
               (a)
            
            
               agencije za kreditni rejting s manje od 15 zaposlenih plaćaju 30 000 EUR;
            
         
               (b)
            
            
               agencije za kreditni rejting koje imaju od 15 do 49 zaposlenih plaćaju 85 000 EUR;
            
         
               (c)
            
            
               agencije za kreditni rejting s najmanje 50 zaposlenih plaćaju 125 000 EUR.
            
         6.   Naknada za registraciju uplaćuje se u cijelosti u trenutku kada agencija za kreditni rejting podnese zahtjev za registraciju.
   7.   Ako agencija za kreditni rejting povuče svoj zahtjev za registraciju prije nego joj ESMA dostavi obavijest o potpunosti zahtjeva u skladu s člankom 15. stavkom 4. drugim podstavkom Uredbe (EZ) br. 1060/2009, ESMA vrši povrat tri četvrtine uplaćene naknade za registraciju. Ako je zahtjev povučen nakon tog datuma, ali prije nego ESMA donese obrazloženu odluku o odobravanju, odnosno odbijanju zahtjeva za registraciju, ESMA vrši povrat jedne četvrtine uplaćene naknade za registraciju.
   8.   Odstupajući od članka 5., registrirana agencija za kreditni rejting koja ima obvezu plaćati godišnju naknadu za nadzor u skladu s člankom 5. stavkom 1., u godini u kojoj je registrirana plaća početnu naknadu za nadzor u iznosu od 500 EUR za svaki cjeloviti mjesec u razdoblju između datuma registracije i kraja financijske godine. Ova naknada uplaćuje se u cijelosti nakon što agencija za kreditni rejting primi obavijest o registraciji.
   Članak 7.
   Paušalna godišnja naknada za nadzor certificiranih agencija za kreditni rejting
   1.   Agencije za kreditni rejting certificirane u skladu s Uredbom (EZ) br. 1060/2009 plaćaju godišnju naknadu za nadzor u iznosu od 6 000 EUR.
   Odstupajući od prvog podstavka, certificirane agencije za kreditni rejting izuzete su od plaćanja godišnje naknade za nadzor ako je ukupni prihod objavljen u njihovom najnovijem revidiranom financijskom izvještaju manji od 10 milijuna EUR ili u slučaju da pripadaju grupi agencija za kreditni rejting čiji je ukupni zbirni prihod manji od 10 milijuna EUR.
   2.   Godišnja naknada za nadzor certificiranih agencija za kreditni rejting dospijeva na plaćanje do kraja veljače. ESMA šalje certificiranim agencijama za kreditni rejting fakturu na plaćanje najmanje 30 dana prije tog datuma.
   Članak 8.
   Naknada za certifikaciju
   1.   Agencije za kreditni rejting koje podnose zahtjev za certifikaciju plaćaju naknadu za certifikaciju u iznosu od 10 000 EUR.
   2.   Naknada za certifikaciju uplaćuje se u cijelosti u trenutku kada agencija za kreditni rejting podnese zahtjev za certifikaciju.
   3.   Ako agencija za kreditni rejting povuče svoj zahtjev za certifikaciju prije nego joj ESMA dostavi obavijest o potpunosti zahtjeva u skladu s člankom 15. stavkom 4. drugim podstavkom Uredbe (EZ) br. 1060/2009, ESMA vrši povrat tri četvrtine uplaćene naknade za certifikaciju. Ako je zahtjev povučen nakon tog datuma, ali prije nego ESMA donese obrazloženu odluku o odobravanju, odnosno odbijanju zahtjeva za certifikaciju, ESMA vrši povrat jedne četvrtine uplaćene naknade za certifikaciju.
   4.   Odstupajući od članka 7., certificirana agencija za kreditni rejting koja ima obvezu plaćati godišnju naknadu za nadzor u skladu s člankom 7. stavkom 1., u godini u kojoj je certificirana plaća početnu naknadu za nadzor u iznosu od 500 EUR za svaki cjeloviti mjesec u razdoblju između datuma certifikacije i kraja financijske godine. Ova naknada uplaćuje se u cijelosti nakon što agencija za kreditni rejting primi obavijest o certifikaciji.
   Članak 9.
   Naknada troškova nadležnim tijelima
   1.   Naknade za registraciju, certifikaciju i nadzor agencijama za kreditni rejting naplaćuje isključivo ESMA. Nadležna tijela ne naplaćuju naknade agencijama za kreditni rejting, čak ni u slučajevima kada izvršavaju zadaće u ime ESMA-e u skladu s člankom 30. Uredbe (EZ) br. 1060/2009.
   2.   ESMA nadležnim tijelima nadoknađuje stvarne troškove nastale kao rezultat izvršavanja zadaća koje su im delegirane u skladu s člankom 30. Uredbe (EZ) br. 1060/2009 ili kao rezultat pružanja pomoći ESMA-i u skladu s člankom 23.c stavkom 4. i člankom 23.d stavkom 5. navedene Uredbe. Troškovi koji se nadoknađuju uključuju sve fiksne i promjenjive troškove povezane s izvršenjem delegiranih zadaća ili pružanjem pomoći ESMA-i.
   POGLAVLJE III.
   
      PRIJELAZNE I ZAVRŠNE ODREDBE
   
   Članak 10.
   Naknade u 2011.
   1.   Agencije za kreditni rejting registrirane u 2011. godini plaćaju za navedenu godinu početnu naknadu za nadzor u iznosu od 500 EUR za svaki cjeloviti mjesec u razdoblju između datuma registracije, ali ne prije 1. srpnja 2011. i 31. prosinca 2011. Ova je naknada plativa u cijelosti do kraja travnja 2012.
   Odstupajući od prvog podstavka, registrirane agencije za kreditni rejting izuzete su od plaćanja naknade za nadzor za 2011. godinu ako je ukupni prihod objavljen u njihovom najnovijem revidiranom financijskom izvještaju manji od 10 milijuna EUR ili u slučaju da pripadaju grupi agencija za kreditni rejting čiji je ukupni zbirni prihod manji od 10 milijuna EUR.
   2.   Agencije za kreditni rejting certificirane u 2011. godini plaćaju za navedenu godinu početnu naknadu za nadzor u iznosu od 500 EUR za svaki cjeloviti mjesec u razdoblju između datuma certifikacije, ali ne prije 1. srpnja 2011. i 31. prosinca 2011. Ova je naknada plativa u cijelosti do kraja travnja 2012.
   Odstupajući od prvog podstavka, certificirane agencije za kreditni rejting izuzete su od plaćanja naknade za nadzor za 2011. godinu ako je njihov referentni prihod manji od 10 milijuna EUR ili u slučaju da pripadaju grupi agencija za kreditni rejting čiji je zbirni referentni prihod manji od 10 milijuna EUR.
   Članak 11.
   Stupanje na snagu
   Ova Uredba stupa na snagu trećeg dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 7. veljače 2012.
      
         
            Za Komisiju
         
         
            Predsjednik
         
         José Manuel BARROSO
         
      
   
   
      (1)  SL L 302, 17.11.2009., str. 1.
   
      (2)  SL L 331, 15.12.2010., str. 84.